ПРАВИЛА ЗА УСЛОВИЯТА И РЕДА ЗА ФИНАНСОВО ПОДПОМАГАНЕ НА ТВОРЧЕСКИ ПРОЕКТИ ПО ПРОГРАМА „ПОМОЩ ЗА КНИГАТА“ 

Чл. 1. Министерството на културата подпомага финансово творчески проекти в областта на книгоиздаването.
Чл. 2. Финансовото подпомагане на творчески проекти по чл. 1, се осъществява чрез обявяване на конкурсни сесии със заповед на министъра на културата.
Чл. 3. Приоритетите за финансово подпомагане по програмата се определят в заповедта на министъра на културата по чл. 2 за съответната година.
Чл. 4. (1) Право да кандидатстват за финансово подпомагане имат издателства и други юридически лица, вписани в Регистъра на културните организации по Закона за закрила и развитие на културата, в Регистъра на народните читалища и читалищни сдружения по Закона за народните читалища и в Регистъра на обществените библиотеки по Закона за обществените библиотеки.
(2) Нямат право да кандидатстват културни институти и организации, които имат неизпълнени договорни задължения към Министерството на културата.
Чл. 5. (1) Кандидатите подават заявление за участие (Приложение № 1), заедно с всички посочени приложения към него.
(2) Всяко заявление трябва да съдържа:
1. Апликационна форма (Приложение № 2)
2. Бюджет (Приложение № 3). Приложение № 3 в Excel формат се подава записан и на електронен носител (диск или флаш памет);
3. Окончателен текст на ръкописа на изданието с което се кандидатства, илюстративен материал и две външни рецензии – на електронен носител;
4. Документ от издателя, удостоверяващ предоставените му авторски права на съответното издание;
5. Декларация по образец – Приложение № 4.
(3) Подадените документи не подлежат на връщане.
Чл. 6. (1) Заявлението за участие се подава до изтичане на посочения в обявата срок в деловодството на Министерство на културата, чрез пощенска или друга куриерска услуга или по електронен път при спазване на изискванията на Закона за електронния документ и електронните удостоверителни услуги. 
	(2) За дата на подаване на заявленията, постъпили чрез използване на пощенска или друга куриерска услуга, се счита датата на пощенското клеймо или датата на разписката, издадена от куриерската служба. При подаване по електронен път за дата на подаване се счита датата на постъпване на документа в посочената в обявата информационна система на Министерството на културата.
	(3) Документите по чл. 5 се насочват към специализираната дирекция, отговаряща за книжния сектор, след получаване на входящ номер в деловодството на Министерството на културата, където се изготвя регистрационен лист с описание на постъпилите проекти.
Чл. 7. (1) Служител от дирекцията по чл.6, ал. 3 разглежда и извършва първоначална оценка за допустимост на проектите, която включва проверка на съответствието на предложението с изискванията на чл. 4, чл. 5 и заповедта по чл. 2.
(2) При установяване на несъответствие с изискванията на чл. 4 проектът не се разглежда.
(3) По преценка на комисията могат да бъдат изискани допълнителни сведения и доказателства, удостоверяващи попълнените в предложението и приложените документи данни.
(4) При неспазване на някои от изискванията на чл. 5, ал. 1 – 3, заповедта по чл. 2, както и при наличието на непопълнени части от формуляра за кандидатстване и/или липсващи или некоректно попълнени приложения, проектът не се разглежда.
(5) След извършване на оценката по ал. 1 се изготвя списък на допуснатите и недопуснати предложения, като срещу всяко недопуснато предложение се посочва причината, поради която проектът няма да бъде разгледан.
Чл. 8. (1) Допуснатите след първоначална оценка за допустимост проектни предложения се разглеждат и оценяват от експертна комисия, която се назначава със заповед на министъра на културата в 5-дневен срок от крайната дата за подаване на заявленията за участие в конкурсната сесия.
(2) Експертната комисия се състои от нечетен брой членове, от които основни и резервни, включително и председател. Комисията взема решения с мнозинство от 2/3 от състава си. 
 (3) За участие в експертната комисия се привличат творци и специалисти в областта на литературното и книжовното дело, както и експерти от компетентните дирекции в Министерството на културата. В комисията задължително се включва представител на дирекция „Бюджет и финансово-счетоводни дейности“ и дирекция „Правнонормативна дейност и обществени поръчки“. 
(4) В експертната комисия не могат да участват лица, които са пряко ангажирани по проект, кандидатстващ за финансово подпомагате и/или имат конфликт на интереси с лицата, ангажирани по проекта.
(5) Обстоятелствата по ал. 4 се удостоверяват от всеки член на комисията с подписване на декларация Приложение № 5. 
(6) Заседанията на експертната комисия се насрочват от председателя на комисията  в  едноседмичен срок от датата на заповедта за назначаване на комисия.
Чл. 9. Членовете на експертната комисия нямат право да разгласяват факти и обстоятелства, станали им известни във връзка с разглежданите проекти, както и да предоставят информация за резултатите от конкурса преди те да бъдат публично оповестени, за което подписват декларация Приложение № 6.
Чл. 10. Допуснатите за разглеждане проекти се оценяват от експертната комисия по следните основни критерии:
1. художествена или научна стойност на предложението; 
2. степен на значимост на проекта от гледна точка на обществения ефект (предложенията да са иновативни за българския книжен пазар; да представят български автори пред непозната аудитория; да представят издания, ориентирани към детската и младежка аудитория; предложението да е насочено към читатели в неравностойно положение); 
3. реалистичност на бюджета (бюджетът да е представен съгласно изискванията, в съответствие с дейностите по проекта; да са представени единични стойности и да са дадени ясни количествени параметри; заложените стойности в бюджета да отговарят на реални пазарни стойности).
Чл. 11. Комисията може да намалява бюджета на проектното предложение, в случай, че при оценката се установи наличие на недопустими дейности и/или разходи, несъответствие между предвидените дейности и видовете заложени разходи, дублиране на разходи и/или завишени стойности.
Чл. 12. Работата на комисията се оформя в протокол, който съдържа допуснатите и недопуснатите проектни предложения, размера на финансовата подкрепа на одобрените проектни предложения и мотиви за взетите решения. Протоколът се подписва от всички членове на комисията и се представя за утвърждаване на министъра на културата. Когато член на комисията е против взетото решение, той подписва протокола с особено мнение и писмено излага мотивите си.  
Чл. 13. Министърът на културата утвърждава със заповед протокола на комисията и определя размера на финансовото подпомагане за всеки от одобрените проекти. 
Чл. 14. Резултатите от конкурсните сесии се обявяват на интернет страницата на Министерството на културата в тридневен срок от датата на заповедта по чл. 13.
Чл. 15. (1) Въз основа на заповедта по чл. 13, министърът на културата сключва договори за отпускане на финансово подпомагате.
(2) Договорите се изготвят от специализираната дирекция, отговаряща за книжния сектор, и задължително съдържат: 
1. предмет, вид и обем на дейността и резултатите, които ще се постигнат;
2. срок за изпълнение и отчитане;
3. права и задължения на страните;
4. размер на средствата, условия и ред за тяхното възстановяване при неизпълнение на договора;
5.  начин на отчитане и контрол по осъществяване на дейността и отчитането на средствата.
6. популяризиране на участието на Министерството на културата.
7. компетентен служител от съответната специализирана дирекция, който наблюдава и приема изпълнението, съгласно заложените условия и срокове. 
(3) Неразделна част от договора е проектното предложение и приложенията към него. Условията за финансово подпомагане, правата и отговорностите, разходването и отчитането на предоставените средства се уреждат с договора.
(4) Цялата документация на одобреното предложение и копие от договора се съхранява в съответната специализирана дирекция за срок от 5 години, считано от датата на одобряване на отчета по чл.17, ал.1.
Чл. 16. Директорът на специализираната дирекция или определено от него лице, осъществява текущ контрол на изпълнението на договорите, съгласно условията и сроковете, посочени в тях.
Чл. 17. (1) Отчитането на полученото финансиране се извършва чрез изготвяне и представяне на финансов и съдържателен отчет при следните условия:
1. съдържателният отчет включва описание на изпълнението на дейностите по договора и се представя по образец – Приложение № 7.
2. финансовият отчет включва отчитането на всички одобрени по проекта разходи. Същият в табличен вид показва изпълнението на бюджета по бюджетни раздели и дейности, съгласно договорените условия – Приложение № 8.
3. изпълнителят представя разходооправдателни документи за всички действително извършени разходи ведно с необходимата документация, доказваща разхода.
(2) Полученото финансиране се отчита със заверени копия на първичните счетоводни документи с „Вярно с оригинала”, като на фактурите за извършените разходи по проекта изрично трябва да е записан следния текст; „Разходите са извършени по проект / име на проекта/”.
(3) Финансовият отчет се предава в дирекция „Бюджет и финансово-счетоводни дейности“ за последващи действия.
Чл. 18. (1) Лицата, получили финансово подпомагане, са длъжни да изразходват предоставените средства съгласно условията на договора. 
(2) Предоставените по реда на тези правила средства се възстановяват по бюджета на Министерство на културата, когато: 
1. не са разходвани по предназначение; 
2. не са отчетени съгласно изискванията на правилата и сключения договор;
3. отчитането им не е прието;
(3) Получателят на финансово подпомагане отговаря за цялостната подготовка и изпълнение, съгласно клаузите на сключения по реда на предходните разпоредби договор. При настъпила промяна, поради причина, която не може да се вмени във вина на получателя на финансирането, в датите за реализиране на проекта, изпълнителят подава писмено искане за промяна на срока за изпълнение, респективно отчитане на сключения договор, до Министерството на културата  не по-късно от 45 дни  преди крайната дата за приключване на проекта. Срокът може да бъде изменен с допълнително споразумение към сключения по реда на чл. 15 договор след изготвяне на доклад от специализираната дирекция, одобрен от министъра на културата, и проект на допълнително споразумение.
[bookmark: _GoBack](4) Получателите на финансово подпомагане се задължават във всички рекламни (печатни и аудио-визуални) материали, печатни и електронни информационни текстове (вкл. социални мрежи), прес-съобщения и медийни изяви, и всички реализирани художествени / културни продукти по проекта да популяризират участието и подкрепата на Министерството на културата. 
Чл. 19. Министерството на културата прекратява едностранно договора за финансово подпомагане  като уведомява писмено изпълнителя в следните случаи: 
1. при непредставяне на съдържателен и/или финансов отчет;
2. при установяване, че средствата се разходват в нарушение на изискванията на правилата и/или по начин различен от посочения в договора; 
3. при невъзможност изпълнителят да изпълни проекта. В тези случаи изпълнителят възстановява на Министерството на културата получените средства ведно със законната лихва от датата на превеждането им по банков път.

Заключителни разпоредби

Параграф единствен. Правилата се издават на основание на чл. 14, ал. 2, т.1 от Закона за закрила и развитие на културата.

